Tudj meg minél többet a nagyszüleidről, családodról - Erzsébet-táborok
Tudj meg minél többet a nagyszüleidről, családodról
Tudj meg minél többet a nagyszüleidről, családodról!
Most, hogy a nagyszüleitekkel nem találkozhattok személyesen, fontos, hogy próbáljatok minél többet törődni velük. Mivel ők a legveszélyeztetettebb korosztály a vírus szempontjából, nem tudjátok meglátogatni őket, és nekik sem tanácsos elhagyni az otthonukat. Ez nagyon sok idős emberben azt az érzetet kelti, hogy nincs is rájuk szükség, semmi hasznos nincs a napjaikban. Mivel Ti, unokák vagytok a legfontosabbak számukra, ezért most Ti tudtok nekik a legtöbbet segíteni abban, hogy jobban érezzék magukat.
Egyrészt apró figyelmességekkel sok örömöt tudtok nekik okozni. A skypeon, messengeren keresztül beszélgessetek velük, de társasozhattok, barkóbázhattok vagy bármilyen más játékot játszhattok velük. Alkossatok műveket, melyeket lefotózva elküldhettek nekik.
Ugyanakkor lehet ez az idő arra is jó, hogy többet megtudj a gyökereidről. Ennek sokféle formája lehet.
Megkérheted nagyszüleidet, hogy válogassanak a családi fényképalbumokból fotókat magukról és a családról. Minden nap egy fotót válasszanak ki, és meséljék el a hozzá fűződő emlékeiket.
Megkérheted őket, hogy meséljenek arról, milyen volt az ő életük, amikor akkorák voltak, mint Te most.
Kitalálhatsz olyan kérdéseket, melyek a Te tanulmányaidhoz kapcsolódnak. Ők hogyan tanulták az egyes a tantárgyakat, mi volt a kedvencük, mit nem szerettek.
Megkérheted őket, hogy meséljenek arról, amikor az anyukád/ apukád volt kisgyerek, milyen emlékeik vannak abból a korból.
Rajzolhattok közösen családfát: ők biztosan sokkal több felmenődre emlékeznek, mint Te. Kérd meg, hogy személyes emlékeket meséljenek a saját szüleikről, nagyszüleikről, akik neked déd- illetve szépszüleid (az interneten találsz sablont és leírást arról, hogy hogyan kell családfát készíteni).
Ha idősebb vagy, és XX. századi történelmet is tanulsz már, megkérdezheted őket, hogy az egyes történelmi események hogyan befolyásolták az ő életüket. Hogyan emlékeznek a második világháborúra (valószínűleg még nagyon kicsik voltak akkor, de szüleiktől tudhatnak róla), az azt követő időszakra, hogy hatott az életükre az ’56-os forradalom stb.
Bármilyen más kérdést kitalálhatsz, amely érdekel a nagyszüleiddel kapcsolatban.